ყაზბეგის მუნიციპალიტეტის სოფლების სია
ყაზბეგის მუნიციპალიტეტი შედის მცხეთა-მთიანეთის მხარის შემადგენლობაში. საქართველოს ადგილობრივი თვითმმართველობის კოდექსის მიხედვით მუნიციპალიტეტი არის თვითმმართველი ერთეული, რომელსაც აქვს ადმინისტრაციული საზღვრები და ადმინისტრაციული ცენტრი. მუნიციპალიტეტს გააჩნია არჩევითი წარმომადგენლობითი და აღმასრულებელი ორგანოები, რეგისტრირებული მოსახლეობა და აქვს საკუთარი ქონება, ბიუჯეტი, შემოსულობები. მუნიციპალიტეტი საჯარო სამართლის იურიდიული პირია. მუნიციპალიტეტს ხელმძღვანელობს მერი. მუნიციპალიტეტი მართვის ოპტიმიზაციისათვის დაყოფილია ადმინისტრაციულ ერთეულებად. ყაზბეგის მუნიციპალიტეტის შემადგენლობაში შედის 1 დაბა, 6 ტერიტორიული ორგანო და 45 სოფელი (მათ შორის 21 ნასოფლარია). ყაზბეგის მუნიციპალიტეტის სოფლები ერთიანდებიან სტეფანწმინდის, გორისციხის, გუდაურის, კობის, სიონისა და სნოს ადმინისტრაციულ ერთეულებში. ყაზბეგის მუნიციპალიტეტის ფართობია 1081,7 კმ² და 2014 წლის აღწერის მიხედვით მოსახლეობის რაოდენობა შეადგენს 3 795 კაცს, ხოლო სიმჭიდროვეა 3,5 კაცი. მუნიციპალიტეტის ცენტრია დაბა სტეფანწმინდა. 2014 წლის აღწერის მიხედვით მუნიციპალიტეტის ყველაზე დიდი სოფელი მოსახლეობის მიხედვით არის არშა (440 ადამიანი), სტეფანწმინდიდან ყველაზე დიდი მანძილით დაშორებულია სოფელი კარკუჩა (48 კმ.).